Nuwe vintage: Aandenkingsboks
Daar was soveel klein goedjies wat ek as klein aandenkings van my seun se eerste lewensjaar wou hou. Toe ek op hierdie ou geskenkboks afgekom het, het ek besluit om dit in 'n aandenkingsboks te verander.
Nuwe vintage: Bedtafeltjie met leeslig
Hierdie projek is 'n prettige en funksionele manier om 'n ou stuk hout te vernuwe. Dit skep nie net rakspasie langs die bed nie, maar sorg ook vir 'n leeslig.
Nuwe vintage: Binnenshuise kruietuin
Ek is baie lief vir vars kruie in my kombuis en het dus 'n pragtige manier geskep om dit uit te stal en byderhand te hou wanneer ek kook.
Nuwe vintage: Bliklanterns
My ma hou daarvan om blikke te versamel en ek het seker haar passie daarvoor geërf! Hoe ouer dit is, hoe beter omdat dit dan net soveel meer besonders is. Groepeer die blikke saam om 'n pragtige buitenshuise fokuspunt met lig te skep.
Nuwe vintage: Blom-geskenkbokse
Ons almal het geskenkbokse wat iewers lê en stof vergaar. Hoekom kikker jy dit nie met nagemaakte blomme op voordat jy dit vol geskenke pak nie? Die onderste deel van die boks deur kant met spuitverf gespuit, terwyl die deksel met ou patroonvelle gedécoupage is.
Nuwe vintage: Boekrose
Bladsye uit 'n ou boek word in mooi rose omskep wat gebruik kan word om enige oppervlak te versier.
Nuwe vintage: Borduurrame
Verwelkom 'n kosbare nuweling in die familie deur kuns met pragtige foto's, ou borduurrame en Ouma se vintage-sakdoek te skep. Hierdie metode om prente oor te dra, skep 'n lieflike verouderde afwerking wat tot die algehele nostalgie van die skepping bydra.
Nuwe vintage: Borsspeld-hanger
Ek het onlangs vintage-juweliersware van my man se ouma geërf. Dit het 'n paar pragtige borsspelde ingesluit, maar ongelukkig was die meeste daarvan se agterkante afgebreek. Ek het besluit om dit saam met 'n paar kostuumborsspelde vir trefkrag te vernuwe. Die eindresultaat is 'n pragstuk wat my man laat glimlag elke keer wat ek dit dra.
Nuwe vintage: Bottels vir blomme
Ek het oor die jare al 'n menigte bottels en vase bymekaargemaak. Ek is lief daarvoor om dit in groepe uit te stal met net een blom in elkeen. 'n Mens stamp egter die bottels maklik om omdat dit so klein is of een spesifieke vaas raak weg. Ek het dus 'n manier uitgedink om hulle bymekaar te hou...
Nuwe vintage: Consol-kandelaar
Ek is baie lief vir Consol-flesse. Dit is nie net duursaam en ekovriendelik nie, maar ek is ook mal oor die vorm daarvan en die aanskroefdeksels. Die hele ontwerp daarvan voer my heen na eenvoudiger tye. Ek gebruik dit op my kombuistoonbank om spensitems uit te stal, maar omdat sit te veel werkspasie kan beslaan, het ek aan 'n prettige en praktiese manier gedink om my geliefde flesse uit te stal.
Nuwe vintage: Découpage-blomlanterns
Versier jou selfdoen-blomlanterns met gekraakte of gekeepte vintage-porselein. Of maak jou eie afdrukke van sneespapier.
Nuwe vintage: Doilie-tafelloper
Die meeste mense het 'n hele klomp doilies wat agterin die linnekas lê en stof vergaar. Ons gebruik dit dalk hier en daar, maar meestal voel ons net skuldig omdat ons dit nie méér doen nie. Ek kan myne beslis nie weggooi nie omdat ek weet met hoeveel liefde en sorg dit gemaak is. Ek het my doilies gebruik om 'n unieke tafelloper te maak wat 'n mooi ombre kleurafwerking het.
Nuwe vintage: Doiliebakke
Ek kan dit nie oor my hart kry om doilies weg te gooi of eers weg te gee nie. Dit is ook hoekom ek so mal is oor hierdie projek. Dit is 'n maklike manier om doilies te vernuwe en in pragtige bakke te omskep om goed in te bêre of om as muurversierings te gebruik.
Nuwe vintage: Drasak met stensilpatrone
Hierdie tegniek is baie maklik en kan op verskeie oppervlakke gebruik word. Gebruik die gedetailleerde patroon van 'n papierdoilie as jou stensil.
Nuwe vintage: Druppel-oorringe van kant
Jy kan klein stukke kant-appliekwerk koop om hierdie oorringe te maak, maar dit is baie goedkoper om 'n groot stuk kant te koop en stukkies daaruit te sny. Jy het ook meer beheer oor jou ontwerp en jou eindresultaat is uniek. Gebruik kant wat nie te veel rafel wanneer jy dit sny nie. Jy kan die kant ook kleur om 'n gewenste kleur te verkry indien jy nie die perfekte skakering kan vind nie.
Nuwe vintage: Een stoel, twee style
Omskep 'n gewone ou houtkroegstoel in 'n prettige en kleurvolle stoel vir jou handwerkkamer of maak 'n manlike stoel met 'n industriële voorkoms.
Nuwe vintage: Emalje-lanterns
Hierdie projek is geinspireer deur 'n baie skeppende en wonderlike vriend van my skoonma. Sy het my vertel dat hy die mooiste goed uit alledaagse items kon maak. Ek het dus sy konsep geleen en my eie dekoratiewe stempel daarop afgedruk. Baie dankie vir die inspirasie, Eben!
Nuwe vintage: Foto-aandenkingshorlosie
Kan daar 'n beter manier wees om geliefdes te onthou as om 'n foto van hulle in 'n horlosie aan jou arm te dra?
Nuwe vintage: Fotohanger-sleutelring
'n Wonderlike manier om stukkende juweliersware te vernuwe, is om dit met 'n kosbare foto te kombineer. As jy die foto verouder, skep dit 'n vintage-gevoel en voorkoms.
Nuwe vintage: Geboorte-borsspeld
Die aankoms van 'n baba is 'n oomblik wat elke ouer sou wou verewig. Ek het toe aan dié idee gedink: 'n geboorteborsspeld wat 'n foto van die pasgebore baba insluit en met erfstukjuweliersware versier word.
Nuwe vintage: Gesmelte satynblomme
Hierdie blomme is ideaal om oorskietstukke chiffon of organza te gebruik. Die materiaal moet 'n hoë poliësterinhoud hê, anders sal die rande nie smelt nie.
Nuwe vintage: Herinne-ringe
Sekere herinneringe soos my troudag of die eerste keer toe my ma my gunstelingstorie vir my gelees het, is vir my ongelooflik kosbaar en sal altyd wees. Toe ek op hierdie leë ringbasisse by my plaaslike kralewinkel afgekom het, het ek besluit om aandenkings in die vorm van ringe te maak wat my elke dag aan daardie gelukkige ervarings kan herhinner.